24 января. Попраз. Богоявления. Преп. Феодосий Великий

24 января. Попраз. Богоявления. Преп. Феодосий Великий
24 января. Попразднство Богоявления.
Преподобный Феодосий Великий
Полиелейная Утреня (приходская)
«Бог Господь»
Тропа́рь Богоявле́ния, глас 1
Во Иорда́не креща́ющуся Тебе́, Го́споди,/ Тро́йческое яви́ся поклоне́ние:/ Роди́телев бо глас свиде́тельствоваше Тебе́,/ возлю́бленнаго Тя Сына имену́я,/ и Дух в ви́де голуби́не,/ изве́ствоваше словесе́ утвержде́ние./ Явле́йся Христе́ Бо́же// и мир просвеще́й, сла́ва Тебе́. (Дважды)
Сла́ва Отцу́, и Сы́ну, и Свято́му Ду́ху.
Тропарь прп. Феодо́сия Великаго, общих житий начальника, глас 8
Слез твои́х тече́ньми пусты́ни безпло́дное возде́лал еси́,/ и и́же из глубины́ воздыха́ньми во сто трудо́в уплодоноси́л еси́,/ и был еси́ свети́льник вселе́нней, сия́я чудесы́, Феодо́сие о́тче наш,// моли́ Христа́ Бога, спасти́ся душа́м на́шим.
и ны́не, и при́сно, и во ве́ки веко́в. Ами́нь.
Тропа́рь Богоявле́ния, глас 1
Во Иорда́не креща́ющуся Тебе́, Го́споди,/ Тро́йческое яви́ся поклоне́ние:/ Роди́телев бо глас свиде́тельствоваше Тебе́,/ возлю́бленнаго Тя Сына имену́я,/ и Дух в ви́де голуби́не,/ изве́ствоваше словесе́ утвержде́ние./ Явле́йся Христе́ Бо́же// и мир просвеще́й, сла́ва Тебе́.
Величание
Лик: Ублажа́ем тя, / преподо́бне о́тче Феодосие, / и чтим святу́ю па́мять твою́, / наста́вниче мона́хов // и собесе́дниче А́нгелов.
Стих: Терпя́, потерпе́х Го́спода, и внят ми, и услы́ша моли́тву мою́.
Лик: Ублажа́ем тя, / преподо́бне о́тче Феодосие, / и чтим святу́ю па́мять твою́, / наста́вниче мона́хов // и собесе́дниче А́нгелов.
Стих:  Поста́ви на ка́мени но́зе мои́ и испра́ви стопы́ моя́. Величание.
Стих:  Се удали́хся, бе́гая, и водвори́хся в пусты́ни. Величание.
Стих:  Уподо́бихся нея́сыти пусты́нней. Величание.
Лик: Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в, ами́нь. Аллилу́ия, аллилу́ия, аллилу́ия, сла́ва Тебе́, Бо́же. (Дважды)
Чтение Евангелия
Диакон: Во́нмем. Прему́дрость. Во́нмем.
Прокимен прп. Феодо́сия Великаго, общих житий начальника
Диакон: Прокимен, глас 4: Честна́ пред Го́сподем / сме́рть преподо́бных Его́.
Лик: Глас 4: Честна́ пред Го́сподем / сме́рть преподо́бных Его́.
Диакон: Стих: Что возда́м Го́сподеви о всех, я́же воздаде́ ми.
Лик: Честна́ пред Го́сподем / сме́рть преподо́бных Его́.
Диакон: Честна́ пред Го́сподем 
Лик:  сме́рть преподо́бных Его́.
Диакон: Го́споду помо́лимся.
Лик: Го́споди, поми́луй.
Молитва перед чтением Евангелия
Священник: Я́ко свят еси́, Бо́же наш, и во святы́х почива́еши, и Тебе́ сла́ву возсыла́ем. Отцу́ и Сы́ну и Свято́му Ду́ху, ны́не и при́сно и во ве́ки веко́в.
Лик: Ами́нь.
Диакон: Вся́кое дыха́ние / да хва́лит Го́спода.
Лик: Вся́кое дыха́ние/ да хва́лит Го́спода.
Диакон: Хвали́те Бо́га во святы́х Его́, хвали́те Его́ в утверже́нии си́лы Его́.
Лик: Вся́кое дыха́ние/ да хва́лит Го́спода.
Диакон: Вся́кое дыха́ние
Лик: да хва́лит Го́спода.
Диакон: И о сподо́битися нам слы́шанию свята́го Ева́нгелия Го́спода Бо́га мо́лим.
Лик: Го́споди, поми́луй (трижды).
Диакон: Прему́дрость, про́сти! Услы́шим свята́го Ева́нгелия.
Священник: Мир всем.
Лик: И ду́хови твоему́.
Диакон: От Луки́ свята́го Ева́нгелия чте́ние.
Лик: Сла́ва Тебе́, Го́споди, сла́ва Тебе́.
Священник: Во́нмем.
Евангелие от Луки, зачало 24. Пяток 19-я недели.Сие же и преподобным. (Лк.6:17-23)
Во вре́мя о́но, ста Иису́с на ме́сте ра́вне, и наро́д учени́к Его́, и мно́жество мно́го люде́й от всея́ Иуде́и и Иерусали́ма, и помо́рия Ти́рска и Сидо́нска, и́же приидо́ша послу́шати Его́ и исцели́тися от неду́г свои́х, и стра́ждущии от дух нечи́стых, и исцеля́хуся. И весь наро́д иска́ше прикаса́тися Ему́, я́ко си́ла от Него́ исхожда́ше, и исцеля́ше вся. И той возве́д о́чи свои́ на ученики́ своя́, глаго́лаше: блаже́ни ни́щии ду́хом, я́ко ва́ше есть Ца́рствие Бо́жие. Блаже́ни, а́лчущии ны́не, я́ко насы́титеся. Блаже́ни, пла́чущии ны́не, я́ко возсмее́теся. Блаже́ни бу́дете, егда́ возненави́дят вас челове́цы, и егда́ разлуча́т вы и поно́сят, и пронесу́т и́мя ва́ше я́ко зло, Сы́на Челове́ческаго ра́ди. Возра́дуйтеся в той день и взыгра́йте, се бо мзда ва́ша мно́га на небеси́.
Лик: Сла́ва Тебе́, Го́споди, сла́ва Тебе́.
Стихиры по 50 псалме
Лик: Глас 6: Сла́ва Отцу́, и Сы́ну, и Свято́му Ду́ху.
Моли́твами преподобного Феодосия, / Ми́лостиве, очи́сти // мно́жества согреше́ний на́ших.
Лик: И ны́не, и при́сно, и во ве́ки веко́в. Ами́нь.
Моли́твами Богоро́дицы, / Ми́лостиве, очи́сти // мно́жества согреше́ний на́ших.
Таже, глас 6: Поми́луй мя, Бо́же, / по вели́цей ми́лости Твое́й / и по мно́жеству щедро́т Твои́х // очи́сти беззако́ние мое́.
Глас 6: Преподо́бне о́тче,/ во всю зе́млю изы́де веща́ние исправле́ний твои́х,/ тем на Небесе́х обре́л еси́ мзду трудо́в твои́х,/ де́монския погуби́л еси́ полки́/ и А́нгельския дости́гл еси́ чи́ны,/ и́хже житию́ безпоро́чно поревнова́л еси́./ Дерзнове́ние име́я ко Христу́ Бо́гу,// мир испроси́ душа́м на́шим.
Канон,
Песнь 1
Ин кано́н Богоявле́ния. Глас 2
Ирмос, глас 2: Ше́ствует морску́ю волня́щуюся бу́рю,/ су́шу а́бие Изра́иль я́вльшуюся./ Че́рмный же понт триста́ты еги́петския/ покры́ ку́пно, водостла́нен гроб,// си́лою кре́пкою десни́цы Влады́чни.
Катавасия
Глас 2: Глубины́ откры́л есть дно/ и су́шею Своя́ влече́т,/ в ней покры́в проти́вныя,/ кре́пкий во бране́х Госпо́дь,// я́ко просла́вися.
Песнь 3
Ин кано́н Богоявле́ния. Глас 2.
Ирмос, глас 2: Ели́цы дре́вних изреши́хомся се́тей/ бра́шен львов, сотре́нных члено́вными,/ ра́дуимся и разшири́м уста́,/ сло́во плету́ще от слове́с сладкопе́ния,// и́мже к нам наслажда́ется дарова́ний.
Катавасия
Глас 2: Кре́пость дая́й царе́м на́шим Госпо́дь/ и рог пома́занных Свои́х вознося́й/ от Де́вы ражда́ется, гряде́т же ко Креще́нию./ Тому́, ве́рнии, возопие́м:// несть свят, я́ко Бог наш.
Песнь 4
Ин кано́н Богоявле́ния. Глас 2.
Ирмос, глас 2: Огне́м очи́щся та́йнаго зре́ния,/ поя́ проро́к челове́ков новоде́йство,/ возглаша́ет глас, Ду́хом пле́щущ,/ воплоще́ние явля́ющ неизрече́нна Сло́ва,// И́мже си́льных держа́вы сотро́шася.
Катавасия
Глас 2: Услы́шах, Го́споди, глас Твой, его́же рекл еси́,/ глас вопию́щаго в пусты́ни,/ я́ко возгреме́л еси́ над вода́ми мно́гими,/ Твоему́ свиде́тельствуяй Сы́ну,/ весь быв соше́дшаго Ду́ха, возопи́:// Ты еси́ Христо́с, Бо́жия му́дрость и си́ла.
Песнь 5
Ин кано́н Богоявле́ния. Глас 2.
Ирмос, глас 2: Врага́ те́мнаго и оскверне́ннаго я́да/ очище́нием Ду́ха измове́ни,/ к но́вой приста́хом небла́зненной стези́,/ вводя́щей в непристу́пную ра́дость, Еди́нем присту́пну,// и́мже Бог примири́ся.
Катавасия
Глас 2: Иису́с, живота́ нача́льник,/ разреши́ти осужде́ние гряде́т Ада́ма первозда́ннаго,/ очище́ний же я́ко Бог не тре́буя,/ па́дшаго очища́ет во Иорда́не,/ в не́мже вражду́ уби́в,// преиму́щ всяк ум мир да́рует.
Песнь 6
Ин кано́н Богоявле́ния. Глас 2.
Ирмос, глас 2: Вожделе́ннаго я́вствова со всеблаже́нным гла́сом Оте́ц,/ Его́же из чре́ва отры́гну:/ ей,– глаго́лет,– Сей соесте́ствен Сын,/ Сый светоза́рен,/ произни́че из челове́ча ро́да:// Сло́во же Мое́ жи́во и Челове́к промышле́нием.
Катавасия
Глас 2: Словесе́, свети́льник Све́та,/ денни́ца Со́лнца, Предте́ча в пусты́ни,/ — пока́йтеся, — всем вопие́т лю́дем, — и предочи́ститеся:/ се бо предстои́т Христо́с,// от тли мир избавля́яй.
Песнь 7
Ин кано́н Богоявле́ния. Глас 2.
Ирмос, глас 2: Опали́ струе́ю зми́евы главы́ пе́щный высо́кий пла́мень,/ ю́ноши нося́щ благочести́выя,/ ути́шивый неудободержи́мую мглу из греха́// всю же омыва́ет росо́ю Ду́ха.
Катавасия
Глас 2: Ю́ноши благочести́выя, пе́щи о́гненней приобщи́вшияся,/ шумя́щ дух ро́сный невреди́мы сохрани́/ и Бо́жия А́нгела снизхожде́ние./ Те́мже, в пла́мени ороша́еми, благода́рственно воспева́ху:// препе́тый оте́ц Го́споди и Бо́же, благослове́н еси́.
Песнь 8
Ин кано́н Богоявле́ния. Глас 2.
Ирмос, глас 2: Свобо́дна у́бо тварь познава́ется/ и сы́нове Све́та пре́жде омраче́ннии;/ еди́н сте́нет тьмы предста́тель./ Ны́не да благослови́т усе́рдно Вино́внаго// пре́жде окая́нное язы́ков всенасле́дие.
Катавасия
Глас 2: Та́йну пресла́вную вавило́нская показа́ пещь, источи́вшая ро́су,/ я́ко струя́ми имя́ше невеще́ственный Огнь восприя́ти Иорда́н/ и объя́ти пло́тию креща́ема Зижди́теля,/ Его́же благословя́т лю́дие// и превозно́сят во вся ве́ки.
Песнь 9
Ин кано́н Богоявле́ния. Глас 2.
Ирмос, глас 2: О, па́че ума́ Рождества́ Твоего́ чуде́с/ Неве́сто Всечи́стая, Ма́ти Благослове́нная,/ Е́юже получи́вше всесоверше́нное спасе́ние,/ досто́йно хва́лим, я́ко Благоде́теля,// дар нося́ще – песнь благодаре́ния.
Катавасия
Глас 2: Недоуме́ет всяк язы́к благохвали́ти по достоя́нию,/ изумева́ет же ум и преми́рный пе́ти Тя, Богоро́дице:/ оба́че Блага́я су́щи, ве́ру приими́,/ и́бо любо́вь ве́си Боже́ственную на́шу,// Ты бо христиа́н еси́ Предста́тельница, Тя велича́ем.
Стихиры на хвалитех
Канонарх: Глас 5, Вся́кое дыха́ние да хва́лит Го́спода.
Вся́кое дыха́ние да хва́лит Го́спода./ Хвали́те Го́спода с Небе́с,/ хвали́те Его́ в вы́шних.// Тебе́ подоба́ет песнь Бо́гу.
Хвали́те Его́, вси Ангели Его́,/ хвали́те Его́, вся Си́лы Его́.// Тебе́ подоба́ет песнь Бо́гу.
прп. Феодо́сия Великаго, общих житий начальника на 4, глас 5
Стих: На 4: Хвали́те Его́ на силах Его, /
 хвали́те Его́ по мно́жеству вели́чествия Его́.
Дом высо́ких доброде́телей/ предустро́ив тебе сама́го, Феодо́сие,/ в Боже́ственнем Богоро́дицы сподо́бился еси́ хра́ме обита́ти/ и се́й посеща́ти,/ Бо́жию бо све́тлость зре́ти возлюби́л еси́,/ и́стинныя же ны́не се́ни благоле́пие/ и неизрече́нную зри́ши красоту́,/ ю́же у́бо основа́ Вы́шний, преподо́бне,/ и вселя́ет преусе́рдно к Нему́ взира́ющия./ Того́ моли́ низпосла́ти// душа́м на́шим ве́лию ми́лость.
Стих: Хвали́те Его́ во гла́се тру́бнем, /
хвали́те Его́ во псалти́ри и гу́слех.
Боле́зньми по́стническими тебе сама́го очи́стив,/ подража́тель был еси́, всеблаже́нне, твоего́ Влады́ки,/ и́бо кра́я ри́зы твоея́ прикосну́вшейся,/ неду́г исцели́л еси́,/ гла́дом та́ющия в пусты́ни напита́л еси́,/ от неистощи́маго подая́ сокро́вища,/ я́ко тезоимени́т Бо́жия дая́ния быв,/ ве́ру же правосла́вную пропове́дал еси́, преподо́бне,/ мучи́теля неи́стовство в ничтоже вмени́в,/ Христа́ моля́,// подаю́щаго ми́ру ве́лию ми́лость.
Стих: Хвали́те Его́ в тимпа́не и ли́це, /
хвали́те Его́ во стру́нах и орга́не.
Пла́мень к Богу/ неукло́нныя и разжже́нныя, и те́плыя любве́ вжег,/ с Небесе́ восприя́л еси́ сия́ние,/ благоволе́ние Боже́ственное тебе́ возвеща́ющее,/ храм святе́йший доброде́тели наказа́ние созда́ти,/ и душ попече́ние./ Его́же наче́н, благоче́стно соверши́л еси́,/ иде́же и многострада́льное лежи́т те́ло твое́,/ положе́ньми чи́стыми, всеблаже́нне, преизя́щно почита́емо./ Христа́ моли́ низпосла́ти// душа́м на́шим ве́лию ми́лость.
Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния. /
Вся́кое дыха́ние да хва́лит Го́спода.
Вои́стинну да́же до ски́нии чу́дныя,/ да́же до до́му Бо́жия, Феодо́сие,/ проше́л еси́ ра́дованием, и весе́лием души́,/ иде́же глас, о́тче, пра́зднующих,/ кра́снаго слы́шати хотя́й и сла́дкаго пе́ния,/ и неизрече́нныя душесла́дости,/ и утеше́ния быв в прича́стии, блаже́нне,/ ея́же са́мыя жела́я,/ плоть умертви́л еси́,/ ю́же и получи́л еси́, Боже́ственною пра́вдою украша́емь,/ Христа́ моля́// душа́м на́шим да́ти ве́лию ми́лость.
Сла́ва, глас 2:
Сла́ва Отцу́, и Сы́ну, и Свято́му Ду́ху.
Доброде́телей ле́ствица,/ о́браз показа́ся на земли́ та́йно,/ сего́ восхва́лим, я́ко по́стников удобре́ние,/ пости́вся бо и́стинно, я́коже Вели́кий Анто́ний,/ безме́рное смире́ние показа́в,/ и, упа́с лю́ди своя́ благоче́стно,/ во огра́ду святу́ю всели́,/ иде́же лик А́нгельский пребыва́ет./ Приле́жно вопие́м ти:/ не забу́ди и ны́не ста́да твоего́, всеблаже́нне Феодо́сие,/ но моли́твами твои́ми ко Го́споду// спаси́ нас, мо́лимся.
И ны́не, глас 2:
И ны́не, и при́сно, и во ве́ки веко́в. Ами́нь.
Днесь Христо́с на Иорда́н прии́де крести́тися,/ днесь Иоа́нн каса́ется верху́ Влады́чню:/ Си́лы Небе́сныя ужасо́шася,/ пресла́вное ви́дяще та́инство,/ мо́ре ви́де и побеже́,/ Иорда́н, ви́дев возврати́ся./ Мы́ же, просве́щшеся, вопие́м:/ сла́ва яви́вшемуся Бо́гу, и на земли́ ви́денному,// и просвети́вшему мир.
Тропари в конец Утрени
Тропарь прп. Феодо́сия Великаго, общих житий начальника, глас 8
Слез твои́х тече́ньми пусты́ни безпло́дное возде́лал еси́,/ и и́же из глубины́ воздыха́ньми во сто трудо́в уплодоноси́л еси́,/ и был еси́ свети́льник вселе́нней, сия́я чудесы́, Феодо́сие о́тче наш,// моли́ Христа́ Бога, спасти́ся душа́м на́шим.
Сла́ва Отцу́, и Сы́ну, и Свято́му Ду́ху, и ны́не, и при́сно, и во ве́ки веко́в. Ами́нь.
Тропа́рь Богоявле́ния, глас 1
Во Иорда́не креща́ющуся Тебе́, Го́споди,/ Тро́йческое яви́ся поклоне́ние:/ Роди́телев бо глас свиде́тельствоваше Тебе́,/ возлю́бленнаго Тя Сына имену́я,/ и Дух в ви́де голуби́не,/ изве́ствоваше словесе́ утвержде́ние./ Явле́йся Христе́ Бо́же// и мир просвеще́й, сла́ва Тебе́.
1-й час
Тропа́рь Богоявле́ния, глас 1
Во Иорда́не креща́ющуся Тебе́, Го́споди,/ Тро́йческое яви́ся поклоне́ние:/ Роди́телев бо глас свиде́тельствоваше Тебе́,/ возлю́бленнаго Тя Сына имену́я,/ и Дух в ви́де голуби́не,/ изве́ствоваше словесе́ утвержде́ние./ Явле́йся Христе́ Бо́же/ и мир просвеще́й, сла́ва Тебе́.
Сла́ва Отцу́, и Сы́ну, и Свято́му Ду́ху.
Слез твои́х тече́ньми пусты́ни безпло́дное возде́лал еси́,/ и и́же из глубины́ воздыха́ньми во сто трудо́в уплодоноси́л еси́,/ и был еси́ свети́льник вселе́нней, сия́я чудесы́, Феодо́сие о́тче наш,/ моли́ Христа́ Бога, спасти́ся душа́м на́шим.
Конда́к Богоявле́ния, глас 4
Яви́лся еси́ днесь вселе́нней,/ и свет Твой, Го́споди, зна́менася на нас,/ в ра́зуме пою́щих Тя:/ прише́л еси́ и яви́лся еси́,/ Свет Непристу́пный.
Лик: Глас 4: Яви́лся еси́ днесь вселе́нней,/ и свет Твой, Го́споди, зна́менася на нас,/ в ра́зуме пою́щих Тя:/ прише́л еси́ и яви́лся еси́,// Свет Непристу́пный.

